**RESYME` OG SPØRSMÅL FRA TALEN, 17.01.2021**

**v/pastor Gjermund Igland**

**TEMA: Kolosserbrevet; Kristus er Frelser**

Teksten er hentet fra Kol. 2. 2-16

Paulus sitter i fengsel da han skriver brevet til menigheten i Kollosai. Han hadde aldri besøkt menigheten, men kjente den av omtale og hadde stor omsorg for den, samt de omkringliggende menighetene. Det var viktig for ham å formidle budskapet om at de måtte holde fast i troen (Apgj.4.12). Paulus var redd for at de skulle influeres av ideer (menneskebud) som kunne forvirre dem og skape splid. Han ba dem ta avstand fra alt som ikke tålte lyset (2.Kor.4.2). Han oppfordret dem til ikke å legge til eller trekke fra noe, men stå fast på sannheten (Joh.8.32). Paulus hadde en forståelse av at Guds Ord alene var det som holdt (Kol.2.2).

Han ba dem holde sammen så de kunne forstå Guds mysterium (1.Kor.2.7-8). Guds evige plan fra begynnelsen var å samle alt i Jesus Kristus og forberede et evig liv for dem som elsket Ham. Når Jesus gav sitt liv for oss, da mistet djevelen sin makt. Da ble gjeldsbrevet mot oss slettet (Kol.2.14). Dette er evangeliets grunnmur og vårt gjeldsbrev er tatt bort og naglet til korset for alltid.

Paulus skriver at de skulle leve og bli rotfestet i Ham. Han oppfordret dem til å ta vare på Guds ord gjennom bønnene, nattverden, dåpen og fellesskapet.

For at du og jeg skal leve som kristne, må vi være rotfestet i Ham og frimodig forkynne Guds ord alene.

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.